יחסי איחוד האמירויות הערביות – ערב הסעודית

יחסי איחוד האמירויות הערביות–ערב הסעודית (בערבית: العلاقات السعودية الإماراتية) הם היחסים הדיפלומטיים בין איחוד האמירויות הערביות ובין הממלכה הערבית הסעודית. שתי המדינות חברות בארגון המדינות הבלתי מזדהות, ארגון לשיתוף פעולה אסלאמי ובליגה הערבית.

 היסטוריה 
 לפני הכרזת מדינת האמירויות (1960–1971) 
ערב הסעודית הייתה בין המדינות הערביות היחידות שלא הכירו באיחוד האמירויות הערביות. הסיבה לכך היא בשל סכסוכי גבול מתמשכים על אזורים שונים במדינת האמירויות. כגון, אל בוריימי שהיה בבעלות (דה פקטו) ממשלת עומאן. ממשלות ערב הסעודית ואיראן טענו ששטחים מסוימים באיחוד האמירויות הערביות שייכים למדינתם. סכסוכים אלה החלו להתגבר בשנות ה-60, עקב גילוי נפט רבים וצמיחת הכלכלה במדינה.

בשנת 1990, ממשלת עיראק האשימה את איחוד האמירויות הערביות ואת כווית בהפקה מוגברת של נפט. מדינת האמירויות נלחמה בעיראק והביאה לשחרור כווית, מה שגרם לשיפור מעגל קשרי החוץ שלה. עם זאת, ערב הסעודית בדומה לאיראן, המשיכה להתנגד לקבלת עצמאותה.

 לאחר הכרזת העצמאות (1971–הווה) 
לאחר קבלת העצמאות של מדינת איחוד האמירויות הערביות, היחסים בינה לבין ערב הסעודית נשארו עוינים וקרים. עם זאת, הסכסוך הגבולי בין המדינות נפתר בשנת 1974, כאשר חלק מהכפרים של מדינת האמירויות הועברו לבעלות ממשלת עומאן וערב הסעודית. לאחר מכן, היחסים בין המדינות השתפרו והיקף הסחר ביניהם החל להתפתח משנה לשנה. היחסים הדיפלומטיים בין המדינות כוננו בסוף שנת 1974.

היחסים בין המדינות התחזקו אף יותר לאחר עלייתו של מוחמד בן סאלמן שפיתח יחסים אישיים טובים עם מוחמד בן זאיד, שליט מדינת איחוד האמירויות הערביות. בשל קרבתם הגאוגרפית, המדינות מקיימות קשרים בתחומים רבים כגון התיירות, המסחר, הכלכלה, תרבות ועוד. נכון לשנת 2008, כ-5000 סעודים חיים באיחוד האמירויות הערביות.

איחוד האמירויות הערביות הצטרפה לחרם על קטר בהובלת ערב הסעודית ולניתוק היחסים עימה בין השנים 2017 ל-2021 עקב תמיכתה בארגוני טרור אסלאמיים באזור. במאי 2017, מקור אנונימי טען כי ערב הסעודית ואיחוד האמירויות הערביות תכננו פלישה צבאית משותפת לקטר, פלישה שבוטלה בסופו של דבר עקב התנגדות ארצות הברית.

באוגוסט 2018, איחוד האמירויות הערביות הביעה תמיכה בערב הסעודית במהלך המשבר הדיפלומטי שלה עם קנדה.

באוגוסט 2020, לאחר חתימת הסכם הנורמליזציה בין איחוד האמירויות הערביות לישראל, שר החוץ הסעודי פייסל בן פרחאן אאל סעוד התבטא נגד ההסכם ואמר כי הוא מנוגד ליוזמת השלום הערבית מ-2002 המתנה שלום עם ישראל בהקמת מדינה פלסטינית. עם זאת, דווח בכלי תקשורת ישראליים כי מאחורי הקלעים בית המלוכה הסעודי בירך על ההסכם ותמך בו.

בתחילת שנות ה-20 של המאה ה-21, התחוללה הידרדרות ביחסים בין המדינות בגלל מחלוקות כלכליות ומדיניות.

בפסגת אופ"ק ביולי 2021, נוצרה מחלוקת בין ערב הסעודית ואיחוד האמירויות הערביות על מגבלות ייצור הנפט, שכן איחוד האמירויות הערביות רצתה להפיק רווחים ממשאביה הטבעיים במהירות האפשרית כדי לסייע במעבר מדלקים מאובנים. ערב הסעודית ואיחוד האמירויות הערביות יישבו את המחלוקת מאוחר יותר בפשרה כדי לפתוח אספקת נפט נוספת.

ביולי 2023, הוול סטריט ג'ורנל דיווח כי ערב הסעודית איימה על איחוד האמירויות הערביות בהשלכות דיפלומטיות בדצמבר 2022 בעקבות חילוקי דעות בנוגע לפערים במדיניות במלחמה בתימן ומגבלות פעילות אופ"ק, כאשר מוחמד בן סלמאן, על פי הדיווחים, כינס עיתונאים לפגישה וטען כי איחוד האמירויות הערביות "דקרה אותנו בגב". דווח גם כי איחוד האמירויות הערביות הייתה מתוסכלת ממאמצי סעודיה להעלות את מחיר הנפט העולמי. גם ערב הסעודית וגם איחוד האמירויות הערביות הכחישו את המתיחות ביחסים.

מלחמות האזרחים בתימן ובסודאן
במרץ 2015, איחוד האמירויות הערביות הצטרפה לקואליציה בהובלת ערב הסעודית בתימן נגד החות'ים. למרות הברית ביניהן, היו הבדלים בין הגישה הסעודית והאמירתית כלפי תימן, בעיקר סביב תמיכת איחוד האמירויות הערביות בבדלנים של מועצת המעבר הדרומית והתנגדותה לעלי עבדאללה סאלח.

ביולי 2019, איחוד האמירויות הערביות הסיגה את כוחותיה מהקואליציה של סעודיה בתימן בעקבות חילוקי דעות בנוגע לסיכויי הניצחון הצבאי נגד החות'ים, התנגדות האמירויות למיליציות אסלאמיסטיות בצפון תימן, ותמיכת סעודיה בנשיא תימן עבד רבו מנסור האדי. מאז, כוחות צבאיים הנתמכים על ידי סעודיה ואיחוד האמירויות הערביות היו מעורבים מדי פעם בעימותים, ובדצמבר 2025 השתלטה מועצת המעבר הדרומית על רוב השטחים בשליטת ממשלת תימן הנתמכת בידי סעודיה. מצב זה הוביל להסלמה ביחסים המתוחים בין שתי המדינות.

במסגרת המתקפה בדרום תימן בדצמבר 2025, מועצת המעבר הדרומית, הנתמכת על ידי איחוד האמירויות הערביות, פתחה במתקפה על ממשלת תימן, הנתמכת על ידי סעודיה, ועל ברית השבטים של חצרמוות. דבר זה הוביל להידרדרות נוספת ביחסי ביחסי איחוד האמירויות-סעודיה, כאשר בתגובה ב-30 בדצמבר סעודיה תקפה משלוח נשק שהועבר מאיחוד האמירויות הערביות למועצת המעבר הדרומית בנמל אל-מוכלא. באותו היום, ממשלת תימן בתמיכת סעודיה הכריזה על מצב חירום במדינה, ביטלה את הסכם שיתוף הפעולה שלהם עם איחוד האמירויות הערביות והורתה לכוחות האמירתיים לסגת משטחיה בתוך 24 שעות. לאחר הנסיגה, כוחות ממשלת תימן בגיבוי תקיפות אוויריות סעודיות פתחו במתקפת נגד נגד מועצת המעבר הדרומית והצליחו להשתלט מחדש על כל דרום המדינה עד 7 בינואר 2026, ובמקביל מנהיג המועצה עידרוס א-זוביידי נמלט לאיחוד האמירויות.

המתיחות ביחסים בין המדינות גברה גם בעקבות מלחמת האזרחים בסודאן מאז 2023, כאשר ערב הסעודית תמכה צבאית בממשלת סודאן, בעוד שאיחוד האמירויות תמכה צבאית במליציית כוחות התמיכה המהירה.

על רקע התפתחויות אלו, דווח כי החל מסוף 2025 ערב הסעודית פועלת להחלשת השפעתה של איחוד האמירויות במזרח התיכון באמצעות חתימת הסכמים ביטחוניים וכלכליים עם פקיסטן, חימום היחסים עם טורקיה וקטר הנמצאות ביריבות עם איחוד האמירויות ולחץ על סומליה לבטל את הסכמי שיתוף הפעולה שלה עם האמירויות.

 יחסים כלכליים 
 בשנת 2016, שווי הסחורה שיוצאה מערב הסעודית לאיחוד האמירויות הערביות הייתה 8.15 מיליארד דולר אמריקאי והיא כללה מכוניות, חלב, גבינה, שמן דקלים, סבון, זהב, תכשיטים, טורבינות גז, פסטה, מיצי פירות, פירות טרופים, גוררת ועוד. באותה שנה, שווי הסחורה שיוצאה מאיחוד האמירויות הערביות לערב הסעודית הייתה 8.93 מיליארד דולר אמריקאי והיא כללה ציפויי נחושת, זהב, תכשיטים, מכוניות, גלידה, נפט, סוכר, שוקולד, פסטה, ערכות קפה ותה, מרגרינה, ענבים ועוד.

 ייצוג 
 איחוד האמירויות הערביות מיוצגת בערב הסעודית על ידי קונסוליה כללית בג'דה ועל ידי שגרירות שהיא מחזיקה בריאד, בירת ערב הסעודית.
 ערב הסעודית מיוצגת באיחוד האמירויות הערביות על ידי קונסוליה כללית בדובאי ושגרירות שהיא מחזיקה באבו דאבי, בירת איחוד האמירויות הערביות.

קישורים חיצוניים

 הערות שוליים 

קטגוריה:ערכים ללא קטגוריות פיזיות - יחסי חוץ